生命係點起源學界仲未有定案，但係一般都同意生物會隨時間演變－每個生命個體所持有嘅基因都有啲唔同，佢哋當中有啲比較叻生存同埋繁殖，而生存同繁殖能力勁啲嘅生物會更加能夠將自己帶嘅基因傳俾下一代，相反冇噉叻生存同繁殖嘅生物可能會餓死或者俾獵食者食咗而冇辦法將自己身上嘅基因傳俾下一代，所以每一代嘅生物身上嘅基因都會唔同咗樣（呢個機制就係查理斯•達爾文提出嘅物競天擇）於是乎一個地域入面嘅生物嘅基因會一代一代噉變，經過幾百萬年變變嚇就會變到同之前嘅生物完全唔同咗樣－呢個過程就係所謂嘅進化。